CELEX: C2005/057/54
Language: da
Date: 2005-03-05 00:00:00
Title: Sag T-485/04: Sag anlagt den 10. december 2004 af Association Coopération des Bibliothèques de Bretagne (COBB) mod Kommissionen for De Europæiske Fællesskaber

5.3.2005   
            
            
               DA
            
            
               Den Europæiske Unions Tidende
            
            
               C 57/32
            
         Sag anlagt den 10. december 2004 af Association Coopération des Bibliothèques de Bretagne (COBB) mod Kommissionen for De Europæiske Fællesskaber
   (Sag T-485/04)
   (2005/C 57/54)
   Processprog: fransk
   Ved De Europæiske Fællesskabers Ret i Første Instans er der den 10. december 2004 anlagt sag mod Kommissionen for De Europæiske Fællesskaber af Association Coopération des Bibliothèques de Bretagne (COBB), Rennes (Frankrig), ved avocat Jean-Paul Martin.
   Sagsøgeren har nedlagt følgende påstande:
   
               —
            
            
               Afsnittet vedrørende COBB i Kommissionens for De Europæiske Fællesskabers beslutning nr. 1116 af 9. september 2003 annulleres.
            
         Søgsmålsgrunde og væsentligste argumenter:
   Den foreliggende sag er rettet mod Kommissionens beslutning, hvorved projektet »Bretagnes tidsskriftnetværk, 1999«, hvortil sagsøgeren havde ansøgt om støtte fra EFRU-fonden, udelukkes fra de støtteberettigede udgifter i henhold til mål 5b-programmet for Bretagne 1994-1999.
   Sagsøgeren har ansøgt om denne støtte inden for rammerne af et program for udviklingen af landdistrikter og kystområder, benævnt Morgane 2, der blev iværksat for regionen Bretagne, vedrørende mål 5b for perioden 1994-1999. Dette program beskriver samtlige de aktioner, der kan modtage Fællesskabsfinansiering, herunder aktion A 215, der henhører under de prioriterede opgaver, der har til formål at mobilisere arbejdsmarkedet og nærmere bestemt, under foranstaltning 2, at forbedre virksomhedernes konkurrenceevne, ved at udvikle fjernarbejde og adgang til teletjenester.
   Helt konkret skal projektet »Bretagnes tidsskriftsnetværk« via et netværk af institutioner skabe den nødvendige infrastruktur til administration af en database, som indeholder tidsskriftsartikler og forskningsartikler, der omhandler Bretagne, med henblik på at gøre kvalitetsinformationen vedrørende regionen tilgængelige via Internet for alle beslutningstagere (folkevalgte, virksomhedsledere osv.). Det drejer sig om en opgave, der understøtter og styrker informationskvaliteten og de økonomiske beslutningstageres valg med henblik på en bedre konkurrenceevne for virksomhederne.
   Det er først efter underskrivelse af to aftaler om tildeling af støtte, at regionens Præfektur gør sagsøgeren opmærksom på den anfægtede beslutning.
   Til støtte for sine påstande har sagsøgeren gjort tre anbringender gældende. Det første anbringende vedrører en fejl i begrundelsen, det andet tilsidesættelsen af princippet om beskyttelse af den berettigede forventning og det tredje tilsidesættelsen af begrundelsespligten.
   Sagsøgeren har nærmere hertil gjort gældende:
   
               —
            
            
               Modsat det, som Kommissionen har anført, har sagsøgeren sæde i den støtteberettigede zone, da aktion 215 opgave A ikke stiller krav med hensyn til støttemodtagerens bopæl, og hvor den omhandlede zone i det foreliggende tilfælde omfatter hele zone 5b, dvs. Bretagnes landdistrikter og kystområder. Aktion 215 nævner »sammenslutninger og organer inden for økonomisk udvikling« hver for sig, hvilket viser, at de to begreber ikke må forveksles.
            
         
               —
            
            
               Aftalen om tildeling af støtte, der blev indgået mellem sagsøgeren og Præfekturet den 31. december 2001 indeholdte præcise forsikringer, der gav sagsøgeren begrundede forhåbninger om at kunne fortsætte projektet. Ydermere har ansøgeren i marts 2002 modtaget støtte fra Den Europæiske Union på 10 976 EUR i henhold til program 5b.
            
         
               —
            
            
               Fællesskabsbestemmelserne, der finder anvendelse, henviser ingen steder hverken til muligheden for en ophævelse eller en tilbagebetaling af støtte i henhold til EFRU.
            
         
               —
            
            
               Den anfægtede beslutning indeholdt alene en mangelfuld henvisning til et forbehold, som den interministerielle kommission til koordinering af kontrollen har taget, men indeholdt ikke en udførlig og tilstrækkelig forklaring, der gør det muligt at forstå begrundelsen for, at Kommissionen anså, at den omhandlede foranstaltning ikke var støtteberettiget.